Jabra Elite Active 75t udvidet med høretest

Det er altid en fornøjelse, når eksisterende produkter gøres bedre med tiden. Ejere af de fremragende Jabra Elite Active 75t – som vi anmeldte i marts måned – kan nu tilpasse de fysiske knapper på propperne. En opdatering af virksomhedens Sound Plus-app, der er tilgængelig nu, gør det muligt at vælge, hvad du vil have et enkelt, dobbelt eller tredobbelt tryk til at gøre på hver øreprop.

Med opdateringen introducerer Jabra også en ny ”høretest”, der skal tilpasse hovedtelefonernes lydprofil til lytterens ører. MySound-funktionen fungerer som de høretests, man udsættes for hos lægen, hvor man skal reagere når man hører en specifik frekvens i hvert øre.

Man kan hurtigt fra den tanke, at Jabra har lånt MySound-teknologien fra moderselskabet GN Group, der har stor ekspertise, når det handler om høreapperater. Ærgerligt nok får man ingen informationer om sin hørelse, når man tager testen – eller præcis hvordan Jabra ændrer lyden i hovedtelefonerne. I stedet oprettes der blot en automatisk EQ-indstilling.

Skærmbilleder fra den nye app (klik for at forstørre).

Som vi også nævner i vores anmeldelse er lydkvaliteten i Jabra Elite Active 75t allerede i den bedre ende – og det er ret svært at bedømme om MySound-indstillingerne forbedrer den.

Den opdaterede Jabra Sound+ app er tilgængelig til iOS-enheder nu og burde komme til Android-enheder inden for ganske kort tid.

Jabra Elite Active 75t udvidet med høretest